Hushovd dropper OL
Etter en vår med mye sykdom og en dårlig OL-oppkjøring har Hushovd bestemt seg for å ikke stille til start i OL i London. Det meldes i en pressemelding fra Olympiatoppen mandag. - OL har vært et hovedmål for sesongen og med en løype som ville passet meg særdeles godt, sier Thor Hushovd i pressemeldingen. - Mitt fokus er at Norge skal ha et best mulig lag under landeveisrittet i London, og når kroppen ikke fungerer optimalt må jeg dessverre avstå. Jeg ønsker gutta lykke til i OL. Sportssjef Steffen Kjærgaard sier at de i samråd med Thor selv og Olympiatoppen har valgt å la Hushovd avstå fra det norske landslaget. - Dette er trist for norsk sykkel og ikke minst for Thor selv da OL har en løype som er absolutt sammenlignbar med den i Geelong hvor han tok VM Gull i 2010, sier Kjærgaard. Den ledige plassen Hushovd etterlater seg er det Vegard Stake Laengen (23) som overtar. Sammen med Edvald Boasson Hagen, Lars Petter Nordhaug og Alexander Kristoff vil han utgjøre det norske OL-laget.Hushovds avgjørelse er ingen stor overraskelse: Etter en tung vårsesong var han i forrige uke tilbake i ritt etter en to måneder lang pause. Men resultatet var nedslående, og Hushovd sto til slutt av Polen rundt. Med to uker igjen til OL var det åpenbart at 34-åringen famlet i blinde: Han får ikke kroppen til å lystre, og har ingen god forklaring på hvorfor.- Når Thor ikke klarer å holde følge med hovedfeltet i Polen rundt, så er noe riv ruskende galt. Hushovd selv ville gi seg selv et par dager i tenkeboksen. Mellom linjene virket han likevel å helle mot et OL-nei: - Det er vanskelig i øyeblikket, for jeg har ikke nivået inne. Jeg vil ikke reise til OL bare for å feste et startnummer på drakten, sa han. Hushovd har fremstått som tydelig ukomfortabel med situasjonen. Han tjener store summer etter overgangen til BMC-laget, uten å ha levert varene denne sesongen.Nordmannen har slitt med sykdom i hele år, og var fullstendig tom for krefter da han sto av Giro d'Italia 11. mai. Senere ble han tvunget til å droppe Tour de France for første gang på 11 år. Nå fortsetter altså nedturen. OL i London ryker for sørlendingen.Om han kommer i form til høstens VM, midt i september, er fortsatt et åpent spørsmål.
Thor Hushovd (34) har bestemt seg for å stå over OL i London. Vegard Stake Laengen overtar plassen på OL-laget.